নেতাজিনগর কলেজে দিবা বিভাগের ছাত্রসংসদের নির্বাচন প্রক্রিয়া তখনও শুরু হয়নি। কলেজের বারান্দায় দাঁড়িয়ে সবুজ সালোয়ার এবং কালো ওড়না পরা মেয়েটির বক্তব্য ছিল, এরপর থেকে নেতাজিনগর কলেজে তিনিই হবেন শেষ কথা। সেটা ছিল ২০১২ সালের নভেম্বর।
ঘটনাটি বেশ মনে করতে পারেন সঙ্গী পড়ুয়ারা। নিজেদের সংগঠনের পাশাপাশি সেদিন তাঁর নামেও স্লোগান দিয়েছিলেন সঙ্গীরা। সেই কলেজে, ওই ঘটনার প্রায় চার বছর পর বিরোধীশূন্য এক আপাতনিরীহ ছাত্রভোটেও শেষ কথা সেই তরুণীই, জ্যোতি চৌধুরী। যিনি বর্তমানে তৃণমূল ছাত্র পরিষদের (টিএমসিপি) রাজ্য সাধারণ সম্পাদক।

এখন আর কলেজের পড়ুয়া নন জ্যোতি। ক্যাম্পাস সূত্রের খবর, এখন তিনি অধ্যক্ষের ব্যক্তিগত সহকারী। তাতে কী! ক্যাম্পাসের এক ছাত্রনেতাই বললেন, ‘‘এখানে জ্যোতির অনুমতি ছাড়া এক কলমও লেখাপড়া হয় না। দিবা কিংবা সান্ধ্য বিভাগ— টিএমসিপি’র শেষ কথা তিনিই।’’ এমনই প্রভাব যে, কলেজে তাঁর বিরোধী গোষ্ঠীর নেতারা রাজ্যের মন্ত্রী অরূপ বিশ্বাসের ঘনিষ্ঠ হওয়া সত্ত্বেও জ্যোতিকে ঘাঁটান না। অধ্যক্ষের ঘরে নিয়মিত যাতায়াতের জন্যই নাকি জ্যোতিকে সমঝে চলেন কলেজের শিক্ষকেরা।

প্রসঙ্গত, নেতাজিনগর কলেজের দিবা বিভাগে ছাত্রসংসদ নির্বাচনে মোট আসন ৬০টি। সবক’টিতেই ইতিমধ্যে বিনা প্রতিদ্বন্দ্বিতায় জিতে গিয়েছে টিএমসিপি। তবে আনুষ্ঠানিকভাবে প্যানেল ঘোষণা হতে পারে আজ, মঙ্গলবার। নাম প্রকাশে অনিচ্ছুক ওই কলেজেরই এক তৃণমূলকর্মী জানালেন, জ্যোতির ‘প্রিয়পাত্র’রাই জায়গা পাবেন প্যানেলে।

কলেজ নিয়ে অনর্গল বললেও তাঁর প্রভাব নিয়ে অবশ্য কিছু বলতে চাননি জ্যোতি। কলেজের সবক’টি আসনে যে তাঁরাই জিতছেন আগাম সে-খবর ‘এবেলা’কে ফোনে জানান তিনি। তবে অধ্যক্ষের ঘর থেকে তিনিই কলেজ পরিচালনা করেন কি না জানতে চাওয়া হলে অস্বস্তি ধরা পড়ে তাঁর গলায়। কিছুক্ষণ চুপ থেকে বললেন, ‘‘এ ব্যাপারে আমি কিছু বলতে চাই না। যা বলার দক্ষিণ কলকাতার টিএমসিপি নেতৃত্ব                      বলবেন।’’ (শেষ)